Iransk organisasjon inviterer Snowden til landet
Det iranske nyhtesbyrået Fars skriver at organisasjonen «Justice-seekers without borders» har invitert den amerikanske varsleren til Iran. Organisasjonen skal ha sendt et brev til Snowden der de ber ham om å komme til landet: «Siden en av USAs ulovlige aktiviteter som du har avslørt er å spionere på iranske statsborgere, inviterer vi deg til å besøke Iran og utdype amerikanske myndigheters handlinger i detalj», skriver organisasjonen i brevet ifølge Fars.Washington Post skriver at iranske organisasjoner ofte er nært tilknyttet det iranske regimet. Nyhetsbyrået Fars skal også være knyttet til makthaverne i Teheran. Iran gikk hardt ut mot sine amerikanske fiender etter at den omfattende overvåkingen ble avslørt. Ifølge Fars fordømte landets utenriksminister, Seyed Abbas Araqchi, overvåkingen. - Iran har alltid vært et av målene for amerikansk spionasje, sa Araqchi. Edward Snowden er siktet for spionasje i USA etter at han lekket omfattende materiale som avslørte amerikansk overvåkning. Dramaet rundt Edward Snowden tok en ny vending onsdag da flere russiske medier meldte at han nå kunne få forlate Sjermetjovo-flyplassen i Moskva. Snowden har sittet i transittsonen ved flyplassen siden han kom fra Hong Kong 23. juni. I mellomtiden har Snowden søkt asyl i 25 til 30 land, deriblant Norge.I russiske medier ble det hevdet at Snowden hadde fått midlertid oppholdstillatelse i landet inntil asylsøknaden hans blir vurdert. Snowdens russiske advokat, Anatoly Kucherena, uttalte til pressen etter et møte med amerikaneren onsdag, at han ikke kommer seg ut av flyplassen ennå allikevel. Ifølge advokaten er Snowden nå innstilt på å bosette seg i Russland, men papirarbeidet tar ekstra lang tid på grunn av de spesielle omstendighetene i saken. Russlands president Vladimir Putin har tidligere uttalt at forholdet til USA er viktigere enn Snowden.
Den iranske organisasjonen ber Edward Snowden komme til Iran for å avsløre flere detaljer rundt den amerikanske overvåkningen.